Gauteng: Meer as 1 200 verdagtes dié naweek vasgetrekFoto: SAPD/Facebook Die polisie in Gauteng het meer as 1 200 verdagtes die afgelope naweek in hegtenis geneem as deel van sy 16 dae lange veldtog teen geweld teen vroue en kinders én om misdaad oor die Kerstyd ŉ nekslag toe te dien. Kapt. Mavela Masondo, woordvoerder van die polisie, sê die verdagtes is onder meer in hegtenis geneem tydens padblokkades en klopjagte. Masondo sê 288 persone is die naweek vasgetrek vir kaping, dronkbestuur of die besit van ŉ gekaapte voertuig. Altesaam 346 verdagtes is in hegtenis geneem in verband met huis- en sakeroof, die besit van dagga en die besit van ŉ ongelisensieerde wapen. Soveel as 277 verdagtes is vasgetrek vir sake wat verband hou met moord en verkragting, 142 persone vir aanranding en 227 vir bedrog en die kwaadwillige beskadiging van eiendom. Masondo het ŉ beroep op die publiek gedoen om hul samewerking aan die polisie te gee en misdaad aan te meld. Hy het gesê die polisie sal geen steen onaangeroer laat dié Kerstyd nie, en dat misdadigers vir enige misdaad, groot en klein, sal moet rekenskap gee. Al die verdagtes sal voor einde Desember in die landdroshof in Johannsburg verskyn. Dié veldtog teen misdaad sal nog voortduur tot einde Januarie 2018.